Peter Hummelgaard (S), 2026-02-24:
Tak for ordet, formand, og tak til alle ordførerne for indlæggene.
Lovforslaget, som vi førstebehandler i dag, har jo, som flere også har været inde på, til formål at styrke indsatsen mod parallelsamfund og negativ social kontrol.
Den styrker vi, fordi vi ikke vil acceptere, at forstokkede sociale normer og æreskultur begrænser mennesker i at leve frie liv, og fordi vi ønsker at sikre sammenhængskraften i vores samfund.
I pressen har der jo bl.a. været historier om blodpengeforhandlinger i en moské i København, og her skulle forhandlingerne ifølge pressen være sket som led i opfølgningen på et drab og drabsforsøg i bandemiljøet.
Det er jo selvsagt dybt problematisk.
Selvbestaltede mæglingsråd besværliggør myndighedernes arbejde med at opklare strafbare forhold, og de underminerer samtidig vores demokratiske samfundsinstitutioner.
For det andet svækker det retssikkerheden for ofrene og deres pårørende, når deres sager ikke behandles inden for det etablerede retssystem.
Regeringen accepterer ikke lovløse tilstande – ikke i noget hjørne, ikke i nogen bydel og ikke i noget kvarter.
Vi tolererer ikke parallelsamfund, hvor dansk lov og ret er sat ud af kraft.
En imam skal simpelt hen ikke have lov at bestemme, hvad straffen skal være, hvis en mand har slået sin kone og sine børn.
En konflikt mellem to bandemedlemmer skal ikke afgøres med blodpenge.
Derfor vil vi kriminalisere mæglingsråd.
Det er et forslag, som bl.a. har baggrund i Kommissionen for den glemte kvindekamp.
Kommissionen har haft til opgave at komme med anbefalinger til, hvordan piger og kvinder fra indvandrermiljøer bedre kan understøttes i at bestemme over deres egne liv.
Det er i parentes bemærket også noget, jeg selv har foreslået i min egen bog om vold i hjemmet, som jeg udgav tilbage i efteråret 2024.
I dag bliver det i visse tilfælde anset for en skærpende omstændighed, hvis forbrydelser har et æresrelateret motiv, men med lovforslaget her skriver vi det udtrykkeligt ind i straffeloven, så det fremover og pr. definition vil være en skærpende omstændighed.
Æresrelaterede forbrydelser går værst ud over det direkte offer for forbrydelsen, men de kan også skræmme en større kreds af personer til at leve efter nogle normer, som de ikke har det spor godt med.
På den måde rammer æresrelaterede forbrydelser langt bredere end det direkte offer.
Det bør vi simpelt hen slå hårdere ned på.
En bror skal ikke overfalde sin søster, fordi hun vælger at få en dansk kæreste, og en far skal ikke begå vold mod sin søn, fordi han vælger at forlade en bestemt religion.
Længere er den sådan set ikke.
Intet menneske ejes af sin gruppe eller kulturelle baggrund, og i et frit samfund som det danske skal man kunne tænke, handle og leve frit uanset baggrund.
For det tredje vil vi med lovforslaget udvide det gældende tildækningsforbud til også at gælde på uddannelsessteder.
I dag gælder forbuddet alene på offentligt sted og dermed som udgangspunkt ikke på uddannelsessteder.
Det ønsker vi at lave om på, så man heller ikke kan iføre sig eksempelvis burka i skolen eller på universitetet.
Også det forslag har baggrund i en anbefaling fra Kommissionen for den glemte kvindekamp.
Kommissionen nævner bl.a., at et forbud skal sikre, at ledelserne på landets uddannelsesinstitutioner har konkret lovgivning at henholde sig til, hvis de oplever udfordringer med personer, der bærer beklædningsgenstande, som skjuler ansigtet.
Det støtter regeringen op om.
Vi sender et klart signal om, at vi ikke vil acceptere negativ social kontrol på vores uddannelsessteder, ligesom forbuddet skal være med til at sikre den sociale sammenhængskraft.
Det her lovforslag skal jo ses i forlængelse af en lang række af initiativer, som regeringen allerede har iværksat på området.
Sidste år lancerede vi f.eks. 22 initiativer under overskriften »Et frit liv i Danmark – regeringens styrkede indsats mod negativ social kontrol og parallelsamfund «.
Initiativerne har bl.a. fokus på parallelle retspraksisser, ofre for negativ social kontrol samt børn og unge i skole- og uddannelsessystemet.
Med den forrige flerårsaftale for politiet og anklagemyndigheden etablerede vi tværfaglige specialiserede teams i alle politikredse til sager om bl.a. vold i nære relationer og æresrelaterede forbrydelser.
Med den nye flerårsaftale styrker vi de specialiserede teams, ligesom der skal gennemføres et serviceeftersyn af politiets redskaber til forebyggelse af bl.a. æresrelaterede forbrydelser.
Det er blot nogle af de initiativer, vi har iværksat.
Med det her lovforslag styrker vi indsatsen yderligere.
Med de bemærkninger vil jeg endnu en gang takke ordførerne for de mange, mest positive, indlæg, og jeg ser frem til den videre behandling her i Folketinget og står som altid til rådighed, hvis der skulle opstå spørgsmål under udvalgsarbejdet.
Tak for ordet.